– А то ж і гора! – у роспачы крыкнула дзяўчына. – Даспадобы мой танец прыйшоўся танцмайстру. Ён і данёс пану пра тое, што знайшоў дзяўчыну для балета. А пан даў загад раніцай даставіць мяне ў яго палац. Ці ведаеш, Міхале, што гэта значыць? Зачыняць, нібыта ў келлі, прымусяць з ранку да вечара адно толькі французскія танцы развучваць, ды перад гасцямі панскімі таньчыць. Замуж ісці не дазваляюць танцоркам, пакуль маладыя. А да старасці ў няволі хіба дажывеш? Толькі іншы раз пан сваёй ласкай ашчаслівіць можа. Але горш за магілу сырую такі гонар.